Professionele LLM in Straf- en Prosesreg | Postgraduate Studies | Regte | NWU | Noordwes-Universiteit
Die doel van die kwalifikasie is om ’n akademiese verdieping en verbreding van professionele ervaring aan regsgegradueerdes te verskaf. Dit dien as ’n akademiese kwalifikasie ter ondersteuning van loopbane in strafregpleging, veral vir aanklaers, kandidaatprokureurs, prokureurs, advokate, lede van die regbank, asook voornemende praktisyns. Die program bemagtig individue om sistematies en kreatief komplekse probleme op die gebied van strafregpleging op te los, en veral om tot die stryd teen korrupsie by te dra. Gegradueerdes moet hulle vermoë demonstreer om regspraktykkonvensies te gebruik om analitiese denke oor te dra en gevolgtrekkings te kommunikeer.
Die graad is die ideale meganisme vir regsgeleerdes om professionele kundigheid te verwerf en te demonstreer deur middel van die voorbereiding van regsdokumente wat aan praktykkonvensies voldoen, eerder as die tradisionele navorsingsverhandeling, sonder om afbreuk te doen aan ’n hoë vlak van betrokkenheid en intellektuele onafhanklikheid. Misdaad in die algemeen en korrupsie in die besonder is verder spesifieke bedreigings vir die Suid-Afrikaanse grondwetlike demokrasie en noodsaak verdere spesialisering op die gebied van strafreg en ‑prosedure. Die graad is by die Suid-Afrikaanse Kwalifikasie-Owerheid as ’n professionele meestersgraad geregistreer. Daar kan dus van studente vereis word om, eerder as ’n tradisionele skripsie, ’n enkele navorsings- of tegniese projek of ’n reeks kleiner projekte te voltooi om innovering en professionele kundigheid te demonstreer. Studente moet ook ’n kursuswerkprogram voltooi wat ’n hoë vlak van teoretiese betrokkenheid en intellektuele onafhanklikheid vereis, asook ’n demonstrasie van die vermoë om kennis met die oplossing van komplekse probleme op toepaslike gebiede van professionele kundigheid in verband te bring.
Magistergraad in Straf- en Prosesreg
Programleier: Prof Pieter du Toit
KODE: 6CTQ01 R801P
KAMPUS: POTCHEFSTROOM EN MAFIKENG (ENGLISH)
Bestryding van korrupsie
Totale krediete vir modules